## Zakon o doplatku za djecu

### NN 77/1999 (21.7.1999.), Zakon o doplatku za djecu

# **ZASTUPNIČKI DOM HRVATSKOGA DRŽAVNOG SABORA**

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O DOPLATKU ZA DJECU**

Proglašavam Zakon o doplatku za djecu, koji je donio Zastupnički dom
Hrvatskoga državnog sabora na sjednici 30. lipnja 1999. godine.

Broj: 01-081-99-1348/2
Zagreb, 8. srpnja 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O DOPLATKU ZA DJECU**

I. OPĆE ODREDBE

Članak 1.

Doplatak za djecu je novčano primanje koje koristi roditelj ili druga
osoba određena ovim Zakonom, radi potpore uzdržavanja i odgoja djece.

Članak 2.

Pravo na doplatak za djecu stječe se i ostvaruje ovisno o broju djece
i visini ukupnog dohotka članova kućanstva korisnika, te drugih uvjeta
utvrđenih ovim Zakonom.

Članak 3.

(1) Doplatak za djecu ne može biti predmet ovrhe ili osiguranja, osim
po sudskoj odluci radi uzdržavanja u korist djece za koju se ostvaruje
taj doplatak.

(2) Doplatak za djecu je osobno pravo korisnika određenog ovim Zakonom
koje se ne može prenositi na drugu osobu.

(3) Iznimno, doplatak za djecu može se isplaćivati drugoj osobi u slučajevima
određenim ovim Zakonom.

Članak 4.

Pravo na doplatak za djecu može se ostvariti samo po jednoj osnovi.

Članak 5.

O pravu na doplatak za djecu u prvom stupnju rješavaju županijski uredi,
odnosno gradski ured Grada Zagreba, a u drugom stupnju Državni zavod za
zaštitu obitelji, materinstva i mladeži (u daljnjem tekstu: Državni zavod).

Članak 6.

U postupku rješavanja o pravu na doplatak za djecu primjenjuju se odredbe
Zakona o općem upravnom postupku, ako ovim Zakonom nije drukčije određeno.

II. KORISNICI DOPLATKA ZA DJECU I DJECA KOJIMA PRIPADA DOPLATAK

Članak 7.

Pravo na doplatak za djecu može ostvariti roditelj, posvoji-
telj, skrbnik, očuh, maćeha i osoba kojoj je na temelju rješenja nadležnog
tijela za poslove socijalne skrbi dijete povjereno na čuvanje i odgoj (u
daljnjem tekstu: korisnik) za svu djecu koju uzdržava, pod uvjetima utvrđenim
ovim Zakonom.

Članak 8.

Korisnik iz članka 7. ovoga Zakona može biti hrvatski državljanin koji
ima prebivalište u Republici Hrvatskoj najmanje šest mjeseci prije podnošenja
zahtjeva i ispunjava uvjete propisane ovim Zakonom.

Članak 9.

(1) Doplatak za djecu pripada za svu djecu koju korisnik stvarno uzdržava,
i to:

1. za djecu rođenu u braku ili izvan braka, posvojenu djecu ili pastorčad,

2. za uzdržavanu unučad i drugu djecu bez roditelja.

(2) Za unučad i drugu djecu uzetu na uzdržavanje pripada doplatak za
djecu korisniku i kad ta djeca imaju roditelje, i to:

1. kad im se roditelji nalaze na odsluženju vojnog roka,

2. ako su im roditelji potpuno ili trajno nesposobni za privređivanje,

3. ako im se roditelji nalaze na izdržavanju kazne zatvora ili su upućeni
radi primjene mjere sigurnosti odnosno odgojne ili zaštitne mjere u ustanove
prema propisima o izvršenju kaznenih sankcija,

4. ako je roditeljima oduzeta roditeljska skrb.

Članak 10.

(1) Za dijete koje je državljanin Republike Hrvatske s prebivalištem
u inozemstvu, ne pripada pravo na doplatak za djecu, osim ako međunarodnim
ugovorom ili posebnim propisima nije drukčije određeno.

(2) Za dijete koje je strani državljanin i za dijete bez državljanstva,
s prebivalištem na teritoriju Republike Hrvatske, ne pripada pravo na doplatak
za djecu po ovome Zakonu, osim ako međunarodnim ugovorom nije drukčije
određeno.

(3) Za dijete stranca kojem je odobreno trajno nastanjenje pripada pravo
na doplatak za djecu po ovome Zakonu.

Članak 11.

Doplatak za djecu pripada do navršene 15. godine života djeteta, a nakon
toga samo za dijete na redovitom školovanju i za dijete nesposobno za samostalan
život i rad prema posebnim propisima, a uz uvjete određene ovim Zakonom.

Članak 12.

(1) Doplatak za djecu pripada za dijete koje se nalazi na redovitom
školovanju u srednjoj školi do završetka toga školovanja, a najduže za
onoliko vremena po isteku kalendarske godine u kojoj dijete navršava 19
godina života.

(2) Iznimno od odredbe iz stavka 1. ovoga članka, za dijete s teškoćama
u razvoju pripada doplatak za djecu i nakon navršene životne dobi iz stavka
1. ovoga članka do završetka redovitog školovanja u srednjim školama.

Članak 13.

(1) Za studenta koji redovito studira na dodiplomskom studiju na visokom
učilištu pripada doplatak za djecu do završetka studija, a najduže do kraja
školske godine u kojoj je statutom visokog učilišta propisano redovito
trajanje tog studija, pod uvjetom da je upisao studij u istoj kalendarskoj
godini u kojoj je završio redovito školovanje u srednjoj školi.

(2) Iznimno, od stavka 1. ovoga članka doplatak za djecu pripada studentu
koji je zbog bolesti upisao studij nakon isteka kalendarske godine, u kojoj
je završio redovito školovanje u srednjoj školi.

Članak 14.

(1) Za studenta na dodiplomskom studiju, koji najkasnije po isteku prve
godine studija promijeni izabrani studij, pripada doplatak za djecu, pod
uvjetom da ima status redovitog studenta, do završetka novoga redovitog
studija.

(2) Doplatak za djecu pripada i za studenta koji tijekom druge godine
studija ili kasnije promijeni izabrani studij, ako zbog te promjene ne
gubi više od godinu dana od ukupnoga vremena potrebnog za redovito studiranje
na dodiplomskom studiju.

(3) Za studenta koji po završetku studiranja na dodiplomskom studiju
na visokom učilištu nastavi studirati na poslijediplomskom studiju ili
se upiše na drugo visoko učilište, ne pripada doplatak za djecu za vrijeme
novog studiranja.

Članak 15.

Za dijete na redovitom školovanju doplatak za djecu pripada i za vrijeme
zimskog, proljetnog i ljetnog odmora u školskoj godini.

Članak 16.

(1) Doplatak za djecu pripada i za vrijeme dok je dijete zbog bolesti
spriječeno redovito pohađati školu.

(2) Doplatak za djecu pripada i za vrijeme u kojem obveze redovitog
studenta miruju, sukladno propisima o visokim učilištima.

(3) Iznimno od stavka 2. ovoga članka, doplatak za djecu ne pripada
za studenta koji se nalazi na služenju vojnog roka.

(4) Za dijete, koje po prestanku bolesti nastavi redovito školovanje,
ali koje zbog duže bolesti nije u mogućnosti završiti školovanje u redovitom
roku, produljuje se pravo na doplatak za djecu i preko godina do kojih
pripada doplatak u slučaju školovanja u tim školama, i to za onoliko vremena
koliko je dijete izgubilo od redovitog školovanja zbog bolesti.

Članak 17.

(1) Za dijete koje postane, potpuno i trajno, ili za vrijeme duže od
godinu dana, nesposobno za samostalan život i rad, prije navršene 15. godine
života ili za vrijeme redovitog školovanja, pripada doplatak za djecu za
sve vrijeme trajanja te nesposobnosti.

(2) Pravo na doplatak za djecu pripada za dijete iz stavka 1. ovoga
članka za sve vrijeme osposobljavanja za samostalan život i rad, prema
posebnim propisima, bez obzira na životnu dob.

Članak 18.

Doplatak za djecu ne pripada za vrijeme dok je djetetu osiguran smještaj
u ustanovi u kojoj ima potpuno uzdržavanje na teret sredstava iz državnog
proračuna, odnosno proračuna jedinica lokalne uprave i samouprave ili jedinica
lokalne samouprave.

Članak 19.

Stupanjem djeteta u brak, prestaje pravo na doplatak za djecu za to
dijete.

III. STJECANJE PRAVA NA DOPLATAK ZA DJECU I VISINA DOPLATKA
ZA DJECU

Članak 20.

Pravo na doplatak za djecu stječe korisnik pod uvjetom:

1. da mu ukupni dohodak po članu kućanstva mjesečno ne prelazi svotu
određenu ovim Zakonom i Uredbom Vlade Republike Hrvatske (u daljnjem tekstu:
dohodovni cenzus), i

2. da živi u zajedničkom kućanstvu s djetetom.

Članak 21.

(1) Ukupni dohodak članova kućanstva su sva primanja koja ostvari korisnik
i članovi njegova kućanstva (dohodak od nesamostalnog rada, dohodak od
samostalne djelatnosti, dohodak od imovine i imovinskih prava), izuzev
onih primanja koja se ne smatraju dohotkom prema propisima o porezu na
dohodak.

(2) Pod ukupnim dohotkom članova kućanstva, u smislu ovoga Zakona, podrazumijeva
se dohodak iz stavka 1. ovoga članka umanjen za iznos poreza i prireza.

(3) Postupak podnošenja prijava o ukupnom dohotku članova kućanstva
i način utvrđivanja ukupnog dohotka propisuje ravnatelj Državnog zavoda
uz prethodnu suglasnost ministra financija.

Članak 22.

(1) Pod kućanstvom korisnika razumijeva se zajednica života, privređivanja
i trošenja ostvarenoga ukupnog dohotka svih članova obitelji bez obzira
na stupanj srodstva.

(2) Kod određivanja prava na doplatak za djecu i visine doplatka primjenom
dohodovnog cenzusa ukupan dohodak dijeli se na sve članove zajedničkog
kućanstva.

(3) U slučaju rastave braka ili kad je trajno prestala bračna zajednica,
pa roditelji žive odvojeno, kod određivanja prava na doplatak za djecu
i visine doplatka za djecu, doplatak se utvrđuje prema ukupnom dohotku
i broju članova kućanstva u kojem živi dijete.

Članak 23.

Visina doplatka za djecu utvrđuje se korisniku ovisno o broju djece
za koju pripada doplatak za djecu, prema članku 25. i 26. ovoga Zakona,
tako da ukupan iznos doplatka za djecu predstavlja zbroj iznosa za svako
dijete pojedinačno.

Članak 24.

(1) Korisnik doplatka za djecu stječe pravo na doplatak za djecu ako
mu ukupan dohodak po članu kućanstva mjesečno ne prelazi određen postotak
utvrđen od prosječne neto plaće svih zaposlenih u Republici Hrvatskoj,
u prethodnoj kalendarskoj godini (u daljnjem tekstu: prosječna neto plaća).

(2) Postotak iz stavka 1. ovoga članka utvrđuje Vlada Republike Hrvatske
ovisno o osiguranim sredstvima u državnom proračunu za narednu godinu.

(3) Propisom iz stavka 2. ovoga članka utvrđuje se niži i viši postotak
od prosječne neto plaće.

Članak 25.

Ako korisniku ukupan dohodak po članu kućanstva mjesečno ne prelazi
niži postotak prosječne neto plaće tada korisniku pripada doplatak za djecu
i to:

- za 1. dijete 8%

- za 2. dijete 10%

- za 3. dijete 18%

- za 4. dijete 18%

- za 5. dijete 18%

- za 6. dijete 16%

- za svako daljnje dijete 16%

prosječne neto plaće.

Članak 26.

Ako korisniku ukupan dohodak po članu kućanstva mjesečno iznosi između
nižeg i višeg postotka prosječne neto plaće tada korisniku pripada doplatak
za djecu i to:

- za 1. dijete 4%

- za 2. dijete 6%

- za 3. dijete 12%

- za 4. dijete 12%

- za 5. dijete 12%

- za 6. dijete 10%

- za svako daljnje dijete 10%

prosječne neto plaće.

Članak 27.

Korisnik koji ima pravo na doplatak za djecu prema posebnim propisima
u najvišem iznosu, ostvaruje doplatak prema članu 25. ovoga Zakona neovisno
o ukupnom dohotku po članu kućanstva mjesečno uvećan za 25%.

Članak 28.

Za dijete s jednim roditeljem ili posvojiteljem, za dijete bez oba roditelja
ili za dijete s teškoćama u razvoju, doplatak za djecu iz članka 25. i
26. ovoga Zakona povećava se za 25%.

Članak 29.

Za dijete trajno nesposobno za samostalan život i rad u smislu posebnih
propisa, doplatak za djecu određuje se u svoti od 30% od prosječne neto
plaće, neovisno o ukupnom dohotku po članu kućanstva mjesečno.

Članak 30.

Iznos prosječne neto plaće svih zaposlenih u Republici Hrvatskoj u prethodnoj
kalendarskoj godini i svote doplatka za djecu iz članka 24., 25., 26.,
28. i 29. ovoga Zakona objavljuje ravnatelj Državnog zavoda na temelju
podataka Državnog zavoda za statistiku o kretanju plaća svih zaposlenih
u Republici Hrvatskoj u prethodnoj kalendarskoj godini.

IV. OSTVARIVANJE PRAVA I ISPLATA DOPLATKA ZA DJECU

Članak 31.

(1) Postupak za ostvarivanje prava na doplatak za djecu pokreće korisnik
pisanim zahtjevom kojem se obvezno prilažu dokazi ispunjavanja uvjeta propisanih
ovim Zakonom.

(2) Pravo na doplatak za djecu može se ostvariti od dana kada su ispunjeni
uvjeti, a najranije za tri mjeseca unatrag, računajući od početka onog
mjeseca u kojem je podnesen zahtjev.

Članak 32.

(1) Zahtjev za ostvarivanje prava na doplatak za djecu podnosi se županijskom
uredu, odnosno uredu Grada Zagreba nadležnom za poslove zdravstva, rada
i socijalne skrbi (u daljnjem tekstu: županijski ured, odnosno ured Grada
Zagreba).

(2) Za donošenje rješenja o pravu na doplatak za djecu u prvom stupnju,
nadležan je županijski ured, odnosno ured Grada Zagreba na čijem je području
prebivalište korisnika prava.

Članak 33.

(1) O žalbi protiv prvostupanjskog rješenja o pravu na doplatak za djecu
rješava Državni zavod.

(2) Žalba ne odgađa izvršenje rješenja.

(3) Rješenje o žalbi donijeto u drugom stupnju konačno je u upravnom
postupku i protiv njega se može pokrenuti upravni spor.

Članak 34.

(1) Doplatak za djecu isplaćuje se u mjesečnim svotama i to u tekućem
mjesecu za protekli mjesec.

(2) Način isplate doplatka za djecu propisuje ravnatelj Državnog zavoda.

Članak 35.

Korisnik doplatka za djecu dužan je nadležnom županijskom uredu, odnosno
uredu Grada Zagreba prijaviti svaku promjenu radi koje je došlo do promjene
u ispunjavanju uvjeta za ostvarivanje prava na doplatak za djecu ili izmjenu
svote doplatka za djecu, i to:

- za promjenu koja utječe na visinu ukupnog dohotka po članu kućanstva
do 28. veljače za prethodnu kalendarsku godinu,

- za ostale promjene u roku od 15 dana od nastale promjene.

Članak 36.

(1) Ako korisniku prestane pravo na doplatak za djecu iz razloga što
više ne ispunjava bilo koji od uvjeta propisanih ovim Zakonom isplata doplatka
za djecu obustavit će se nadnevkom posljednjeg dana u mjesecu u kojem je
do promjene došlo.

(2) Ako kod korisnika dođe do promjene ukupnog dohotka koji utječe na
svotu doplatka za djecu, nova svota doplatka za djecu pripada od prvog
dana idućeg mjeseca nakon nastale promjene.

(3) O prestanku prava na doplatak za djecu iz stavka 1. ovoga članka
kao i o novoj svoti doplatka za djecu iz stavka 2. ovoga članka, nadležni
županijski ured, odnosno ured Grada Zagreba donosi rješenje.

Članak 37.

O svim promjenama glede ukupnog dohotka po članu kućanstva do kojih
dođe tijekom godine a od utjecaja su na pravo na doplatak za djecu ili
njegovu svotu rješavat će nadležna tijela od 1. ožujka tekuće godine za
prethodnu godinu.

Članak 38.

(1) Ako se utvrdi da korisnik doplatak za djecu ne koristi za uzdržavanje
i odgoj djece, nadležno tijelo socijalne skrbi odredit će drugog korisnika
i o tome će izvijestiti nadležni županijski ured, odnosno ured Grada Zagreba.

(2) Ako tijelo socijalne skrbi utvrdi da oba roditelja ili drugi korisnik
doplatak za djecu koristi u druge svrhe, a da su zapustili uzdržavanje
i odgoj djeteta, dužno je poduzeti potrebne mjere za zaštitu interesa djeteta
u skladu sa posebnim propisima kojima je uređen odnos u obitelji, odnoso
propisima o skrbništvu, i o tome izvijestiti nadležni županijski ured,
odnosno ured Grada Zagreba.

V. FINANCIRANJE DOPLATKA ZA DJECU

Članak 39.

Sredstva za financiranje doplatka za djecu osiguravaju se u državnom
proračunu.

VI. OČEVIDNIK DOPLATKA ZA DJECU

Članak 40.

(1) Državni zavod vodi očevidnik o korisnicima prava na doplatak za
djecu i o djeci za koju pripada pravo na doplatak za djecu.

(2) Sadržaj i način vođenja očevidnika iz stavka 1. ovoga članka propisuje
ravnatelj Državnog zavoda.

VII. NAKNADA ŠTETE

Članak 41.

Korisnik koji primi doplatak za djecu, a koji mu ne pripada dužan ga
je vratiti nadležnom županijskom uredu, odnosno uredu Grada Zagreba, i
to:

1. kada je pravo na doplatak za djecu ostvareno protivno ovom Zakonu,

2. kada je novčano davanje isplaćeno u svoti većoj od pripadajuće.

VIII. KAZNENE ODREDBE

Članak 42.

Korisnik doplatka za djecu kaznit će se za prekršaj novčanom kaznom
u iznosu od 1.000,00 do 5.000,00 kuna ako:

1. ostvari pravo na doplatak za djecu na osnovi neistinitih i netočnih
podataka datih nadležnom županijskom uredu odnosno uredu Grada Zagreba
(članak 31.),

2. ne prijavi u propisanom roku promjenu broja djece, promjenu redovitog
školovanja djece, kao i svaku drugu promjenu koja utječe na pravo na doplatak
za djecu ili na svotu doplatka za djecu (članak 35. i 36.).

IX. PRIJELAZNE I ZAVRŠNE ODREDBE

Članak 43.

O zahjevima korisnika za priznanje prava na doplatak za djecu podnesenim
do dana početka primjene ovoga Zakona, kojim se traži priznanje toga prava
za razdoblje prije 1. siječnja 2000. rješavat će se prema propisima koji
su se primjenjivali do toga dana.

Članak 44.

Hrvatski zavod za mirovinsko osiguranje sastavit će zaključni račun
za Sredstva doplatka za djecu s danom 31. prosinca 1999., a raspoloživa
slobodna sredstva, pismohranu i dokumentaciju o doplatku za djecu prenijeti
Državnom zavodu za zaštitu obitelji, materinstva i mladeži.

Članak 45.

Do dana početka primjene ovoga Zakona Vlada Republike Hrvatske i ravnatelj
Državnog zavoda za zaštitu obitelji, materinstva i mladeži donijet će provedbene
propise za provođenje ovoga Zakona.

Članak 46.

Na dan početka primjene ovoga Zakona prestaje važiti Zakon o doplatku
za djecu ("Narodne novine", br. 44/77., 52/85., 8/90. i 40/90.).

Članak 47.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 2000.

Klasa: 143-01/97-01/01
Zagreb, 30. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 77/1999-1364